b'\n_START_ARTICLE_\nShaun Wright-Phillips\n_START_SECTION_\nSeurajoukkueura\n_START_PARAGRAPH_\n15-vuotiaana Wright-Phillipsi\xc3\xa4 pidettiin liian pienikokoisena Nottingham Forestissa ja h\xc3\xa4n siirtyi Manchester Cityyn, jossa pelasi vuosina 1999\xe2\x80\x932005. Kaudella 2004\xe2\x80\x932005 h\xc3\xa4n teki 11 liigaosumaa. H\xc3\xa4n pelasi Cityss\xc3\xa4 kuuden kauden aikana 153 liigaottelua, joissa teki 26 maalia. Hein\xc3\xa4kuussa 2005 h\xc3\xa4n siirtyi 21 miljoonan punnan hinnalla Chelseaan viiden vuoden sopimuksella. 166 senttimetrin mittaista Wright-Phillipsi\xc3\xa4 k\xc3\xa4ytettiin Chelseassa avauskaudella p\xc3\xa4\xc3\xa4asiassa vaihtomiehen\xc3\xa4. H\xc3\xa4n pelasi Chelsean mestaruuteen p\xc3\xa4\xc3\xa4ttyneell\xc3\xa4 kaudella kaikkiaan 27 valioliigaottelussa._NEWLINE_My\xc3\xb6s Valioliigakaudella 2006\xe2\x80\x932007 Wright-Phillips joutui tyytym\xc3\xa4\xc3\xa4n p\xc3\xa4\xc3\xa4osin vaihtomiehen rooliin. Kauden loppupuolella Chelsean tuolloinen manageri Jos\xc3\xa9 Mourinho peluutti laituria useammin, ja tulosta alkoi synty\xc3\xa4. Wright-Phillipsin ensimm\xc3\xa4iset valioliigamaalit Chelsean paidassa n\xc3\xa4kiv\xc3\xa4t p\xc3\xa4iv\xc3\xa4nvalon kotiottelussa West Ham Unitedia vastaan, kun h\xc3\xa4n onnistui kahdesti maalinteossa. Sit\xc3\xa4 ennen h\xc3\xa4n oli tehnyt maaleja niin Mestarien liigassa kuin muissakin cup-kilpailuissa. Chelsea voitti molemmat kansalliset cup-kilpailut 2007 ja Wright-Phillips pelasi kaikissa Chelsean FA Cupin otteluissa sek\xc3\xa4 kolmessa liigacupin ottelussa, ei kuitenkaan finaalissa._NEWLINE_Wright-Phillips oli useiden siirtohuhujen kohteena kes\xc3\xa4ll\xc3\xa4 2007. Englantilaislaiturin per\xc3\xa4ss\xc3\xa4 olivat muun muassa Aston Villa, Tottenham ja West Ham. Wright-Phillips j\xc3\xa4i lopulta Chelseaan. Valioliigakauden 2007\xe2\x80\x932008 k\xc3\xa4ynnistyess\xc3\xa4 Wright-Phillips oli noussut Chelsean avauskokoonpanoon. Kausi alkoi h\xc3\xa4nen kannaltaan hyvin: h\xc3\xa4n jakoi maalisy\xc3\xb6tt\xc3\xb6j\xc3\xa4 ja millintarkkoja keskityksi\xc3\xa4. Mestarien liigassa h\xc3\xa4n pelasi viisi ottelua, viimeksi ensimm\xc3\xa4isell\xc3\xa4 pudotuspelikierroksella, Chelsean matkalla h\xc3\xa4vinneeksi finalistiksi. H\xc3\xa4n pelasi Liigacupin loppuottelussa, jonka Chelsea h\xc3\xa4visi Tottenhamille, mutta sen j\xc3\xa4lkeen manageri Avram Grant ei en\xc3\xa4\xc3\xa4 valinnut h\xc3\xa4nt\xc3\xa4 pelaavaan kokoonpanoon. _NEWLINE_Elokuussa 2008 Wright-Phillips palasi Manchester Cityyn nelivuotisella sopimuksella . H\xc3\xa4n nousi nopeasti vakiokokoonpanoon ja pelasi kauden aikana 27 valioliigaottelua Cityn avauskokoonpanossa. Kev\xc3\xa4\xc3\xa4ll\xc3\xa4 2009 h\xc3\xa4n putosi usean ottelun ajaksi kokoonpanon ulkopuolelle. Seuraavalla kaudella h\xc3\xa4n mahtui avauskokoonpanoon 19 valioliigaottelussa ja tuli vaihdosta kent\xc3\xa4lle 11 kertaa. Kaudella 2010\xe2\x80\x932011 h\xc3\xa4n p\xc3\xa4\xc3\xa4si vain kaksi kertaa Cityn avauskokoonpanoon valioliigaotteluissa. Lis\xc3\xa4ksi h\xc3\xa4n tuli viidesti vaihtopelaajana kent\xc3\xa4lle. Eurooppa-liigassa h\xc3\xa4n sai enemm\xc3\xa4n peliaikaa. FA Cupissa h\xc3\xa4n pelasi kolmessa ottelussa, ei kuitenkaan Cityn voittoisassa loppuottelussa._NEWLINE_Elokuussa 2011 Shaun Wright-Phillips teki sopimuksen lontoolaisseura Queens Park Rangersin kanssa. H\xc3\xa4n pelasi kahden seuraavan kauden aikana Valioliigassa kaikkiaan 52 ottelua, joissa teki yhden maalin. Kaudella 2013\xe2\x80\x932014 h\xc3\xa4n pelasi mestaruussarjassa vain 11 ottelussa. Seuraavalla kaudella h\xc3\xa4n p\xc3\xa4\xc3\xa4si Valioliigassa kent\xc3\xa4lle nelj\xc3\xa4ss\xc3\xa4 ottelussa._NEWLINE_Wright-Phillips siirtyi MLS:n New York Red Bullsiin vapaalla siirrolla kes\xc3\xa4ll\xc3\xa4 2015. Avauskaudellaan h\xc3\xa4n pelasi sarjassa 12 ottelua ja teki yhden maalin.\n_START_SECTION_\nMaajoukkueura\n_START_PARAGRAPH_\nMaajoukkuedebyyttins\xc3\xa4 Wright-Phillips teki vuonna 2004 Ukrainaa vastaan tehden maalin heti avausottelussaan. Ensimm\xc3\xa4isen arvokilpailujen karsintaottelunsa h\xc3\xa4n pelasi MM-karsintaottelussa Azerbaid\xc5\xbeania vastaan lokakuussa 2004. Vikkel\xc3\xa4 pallotaituri pelasi Englannin maajoukkueessa satunnaisesti. Syksyll\xc3\xa4 2007 h\xc3\xa4n murtautui Englannin A-maajoukkueen avauskokoonpanoon viidess\xc3\xa4 EM-karsintaottelussa, joissa teki maalin Israelia ja Viroa vastaan. Ainoan arvoturnauksensa h\xc3\xa4n on pelannut MM-kilpailuissa 2010, jolloin h\xc3\xa4n tuli kolmessa ottelussa vaihtopelaajana kent\xc3\xa4lle. Viimeisimm\xc3\xa4n maaottelunsa h\xc3\xa4n pelasi saman vuoden lokakuussa. Kaikkiaan h\xc3\xa4n on pelannut 36 A-maaottelua, joissa h\xc3\xa4n on tehnyt kuusi maalia.'